19.		Zakladateľská zmluva o založení akciovej spoločnosti (1) 
			(§ 154 a nasl. OZ) 
Čl. I
1.	XYZ, s.r.o. so sídlom Javorová ul. č. 11, 010 01 Žilina
IČO: ................., zastúpená Ing. Jozefom Malým, konateľom spoločnosti 
a
2.	ABC, a.s. so sídlom Platanová ul. č. 425, 814 00 Bratislava
IČO: ................., zastúpená Mgr. Petrom Mikulášom, predsedom predstavenstva
(ďalej len „zakladatelia“) 
sa dohodli založiť akciovú spoločnosť na základe výzvy na upisovanie akcií podľa § 154 a nasl. Obch. zákonníka, a na tento účel uzavreli túto 
zakladateľskú zmluvu.
Čl. II
Obchodné meno
Obchodné meno spoločnosti je AX, a.s. (ďalej len „spoločnosť“), pod ktorým bude vystupovať v právnych vzťahoch. 
Čl. III
Sídlo spoločnosti
Sídlom spoločnosti je Zvolenská ul. č. 13, 010 08 Žilina. 
Čl. IV
Doba trvania spoločnosti
Spoločnosť je založená na dobu neurčitú. 
Čl. V
Predmet podnikania
Predmetom podnikania spoločnosti je: 
–	činnosť ekonomických a organizačných poradcov, 
–	marketingové poradenstvo a prieskum trhu, 
–	reklamná činnosť, 
–	podnikateľské poradenstvo, 
–	vydavateľská činnosť v oblasti periodických a neperiodických publikácií, 
–	obchodná činnosť v rozsahu voľných živností. 
Čl. VI
Výška základného imania
Základné imanie spoločnosti je 35 000 € (slovom tridsaťpäťtisíc eur).
Čl. VII
Akcie
1.	Základné imanie spoločnosti je rozdelené na 1 000 akcií na meno, každá s menovitou hodnotou 35 eur (slovom tridsaťpäť eur).
2.	Akcie budú mať listinnú podobu a nebudú verejne obchodovateľné. 
3.	Pri založení spoločnosti nebudú vydané žiadne zvláštne druhy akcií. Stanovy upresnia prípadné vydanie takýchto druhov akcií v budúcnosti. 
Čl. VIII
Vklady zakladateľov
1.	Zakladatelia sa dohodli, že splatia časť základného imania spoločnosti vo výške 17 500 € (slovom sedemnásťtisícpäťsto eur) peňažnými vkladmi, a to tak, že XYZ, s.r.o. upisuje vklad vo výške 10 000 € (slovom desaťtisíc eur) a ABC, a.s. vklad vo výške 7 500 € (sedemtisícpäťsto eur).
Vklady uvedené v odseku 1 splatia zakladatelia nasledovne: 
a)	XYZ, s.r.o. splatí 10 % menovitej hodnoty upísaných akcií vo výške 1 000 € do 5 dní od upísania akcií na účet VÚB, a.s. číslo ................................ Ďalších 20 % menovitej hodnoty upísaných akcií splatí na tento účet najneskôr 14 dní po skončení lehoty na verejné upisovanie akcií. Zvyšnú časť menovitej hodnoty upísaných akcií splatí na rovnaký účet do jedného roka od vzniku spoločnosti,
b)	ABC, a .s. splatí 10 % menovitej hodnoty upísaných akcií vo výške 750 € do 5 dní od upísania akcií na účet VÚB, a.s. číslo ............................... Ďalších 20 % menovitej hodnoty upísaných akcií splatí na tento účet najneskôr 14 dní po skončení lehoty na verejné upisovanie akcií. Zvyšnú časť menovitej hodnoty upísaných akcií splatí na rovnaký účet do jedného roka od vzniku spoločnosti. 
2.	Zakladatelia sa dohodli, že upíšu akcie nasledovne
a)	XYZ, s.r.o. upíše 300 akcií, 
b)	ABC, a.s. upíše 200 akcií. 
Čl. IX
Upisovanie ostatných akcií
1.	Zakladatelia rozhodli, že zvyšnú časť základného imania vo výške 17 500 € (sedemnásťtisícpäťsto eur) ponúknu na upísanie tretím osobám. 
2.	Výzva na upísanie akcií bude uverejnená v troch po sebe nasledujúcich vydaniach denníka Hospodárske noviny v najbližšom kalendárnom týždni a v najbližšom vydaní týždenníka Trend. 
3.	Výzva na upísanie akcií bude tiež priamo zaslaná vybraným subjektom: FFF, a.s. Trenčín, DDD, s.r.o. Žilina a KOZ s.r.o. Bratislava. 
4.	Upisovanie akcií sa uskutoční počas 8 dní v lehote štyroch týždňov, vždy v utorok a stredu. Prvý deň upísania akcií bude utorok 3. apríla 2024. Upisovanie akcií sa uskutoční od 10.00 hod. do 15.00 hod. a skončí o 15.00 hod. v posledný upisovací deň, ktorým je streda 4. júna 2024. Upisovanie akcií sa uskutoční v sídle spoločnosti na adrese Zvolenská ul. č. 13, 010 08 Žilina. Na upisovacom mieste bude k dispozícii návrh stanov spoločnosti. 
5.	Upisovateľ bude povinný splatiť 30 % menovitej hodnoty upísaných akcií najneskôr do 7 dní po skončení lehoty na verejné upisovanie akcií na účet VÚB, a.s. číslo ........................... Zvyšnú časť menovitej hodnoty upísaných akcií upisovateľ splatí na rovnaký účet do 90 dní od vzniku spoločnosti. 
6.	Ak sa v termínoch určených v čl. IX ods. 4 neupíšu všetky akcie ponúknuté na upisovanie tretím osobám, zakladatelia upíšu zvyšné akcie v rovnakom pomere do 14 dní od skončenia lehoty na verejné upisovanie akcií. 
7.	Ak bude záujem upisovateľov upísať akcie nad hodnotu navrhovaného základného imania 35 000 €, zakladatelia umožnia úpis ďalších akcií bez obmedzenia výšky, ale pri dodržaní časového harmonogramu na upisovanie akcií. Do listiny upisovateľov bude popri iných skutočnostiach vyžadovaných zákonom zaznamenaný aj presný čas (hodina, minúta) úpisu ďalších akcií. O konečnej výške základného imania rozhodne ustanovujúce valné zhromaždenie. Upisovatelia akcií prevyšujúcich hodnotu navrhovaného základného imania nadobudnú hlasovacie právo na ustanovujúcom valnom zhromaždení až po tom, ako bude schválená výška základného imania zahŕňajúca ich vklady. Ak ustanovujúce valné zhromaždenie neschváli výšku základného imania nad navrhovanú výšku základného imania, zakladatelia zodpovedajú spoločne a nerozdielne za vrátenie splatených súm upisovateľmi, ktorých úpis akcií nebol schválený. 
Ustanovujúce valné zhromaždenie sa bude konať do 60 dní odo dňa, kedy sa upísali všetky akcie na navrhované základné imanie. Zakladatelia zašlú pozvánku na ustanovujúce valné zhromaždenie všetkým upisovateľom, ktorí splatili 30 % menovitej hodnoty upísaných akcií v lehote najneskôr 10 dní po skončení lehoty na verejné upisovanie akcií. Pozvánka bude zaslaná doporučenou poštou na adresu, ktorá je pri každom upisovateľovi uvedená v listine upisovateľov a bude obsahovať miesto a čas konania ustanovujúceho valného zhromaždenia, údaj o tom, že sa zvoláva ustanovujúce valné zhromaždenie a program ustanovujúceho valného zhromaždenia. Pozvánka bude podpísaná oprávnenými zástupcami obidvoch zakladateľov. 
Čl. X
Správca vkladu
Vklady splatené zakladateľmi podľa Čl. IX ods. 5 bude do vzniku spoločnosti spravovať správca vkladu XYZ, s.r.o. 
Čl. XI
Predpokladané náklady so založením
a vznikom spoločnosti
Zakladatelia určili predpokladané náklady, ktoré vzniknú v súvislosti so založením a vznikom spoločnosti na sumu 4 000 € (slovom štyritisíc eur). 
Čl. XII
Záverečné ustanovenia
1.	Súčasťou tejto zakladacej zmluvy sú stanovy akciovej spoločnosti. 
2.	Zakladatelia môžu meniť zakladateľskú zmluvu len do uverejnenia výzvy na upisovanie akcií. Akékoľvek zmeny tejto zakladateľskej zmluvy sú účinné len v písomnej forme dodatku podpísanom obidvoma zakladateľmi. 
3.	Zakladateľská zmluva je vyhotovená v 6 rovnopisoch, z ktorých každý zakladateľ obdrží 1 rovnopis a ďalšie budú použité pre potreby spoločnosti. 
4.	Zakladatelia vyhlasujú, že si zakladateľskú zmluvu prečítali, že vyjadruje ich skutočnú a slobodnú vôľu, nemajú k jej obsahu žiadne pripomienky a na znak súhlasu s jej obsahom ju podpísali. 
Žilina 7. 2. 2024
Ing. Jozef Malý	Mgr. Peter Mikuláš
konateľ spoločnosti XYZ, s.r.o.	predseda predstavenstva ABC, a.s. 
(podpisy musia byť úradne overené) 

Akciová spoločnosť
§ 154 zákona č. 513/1991 Zb.
Obchodný zákonník
citácia na str. 144
(1)	Akciovou spoločnosťou je spoločnosť, ktorej základné imanie je rozvrhnuté na určitý počet akcií s určitou menovitou hodnotou. Spoločnosť zodpovedá za porušenie svojich záväzkov celým svojím majetkom. Akcionár neručí za záväzky spoločnosti.
(2)	Obchodné meno spoločnosti musí obsahovať označenie „akciová spoločnosť“ alebo skratku „akc. spol.“ alebo skratku „a. s.“.
(3)	Akciová spoločnosť môže byť súkromnou akciovou spoločnosťou alebo verejnou akciovou spoločnosťou. Za verejnú akciovú spoločnosť sa považuje spoločnosť, ktorej všetky akcie alebo časť akcií boli prijaté na obchodovanie na regulovanom trhu, ktorý sa nachádza alebo ktorý sa prevádzkuje v niektorom zo zmluvných štátov Dohody o Európskom hospodárskom priestore.
(4)	Verejná akciová spoločnosť môže na valnom zhromaždení so súhlasom dvojtretinovej väčšiny hlasov prítomných akcionárov rozhodnúť, že prestáva obchodovať so svojimi akciami na regulovanom trhu a stane sa súkromnou akciovou spoločnosťou. Rozhodnutie o tom, že spoločnosť prestáva obchodovať so svojimi akciami na regulovanom trhu sa ukladá do zbierky listín a spoločnosť je povinná uverejniť oznámenie o prijatí tohto rozhodnutia v periodickej tlači s celoštátnou pôsobnosťou uverejňujúcej burzové správy. Ak po prijatí tohto rozhodnutia prijme burza akcie spoločnosti na obchodovanie na regulovanom trhu, spoločnosť sa opäť stáva verejnou akciovou spoločnosťou. Ustanoveniami tohto odseku nie sú dotknuté povinnosti podľa osobitných predpisov o cenných papieroch a o regulovaných trhoch, ktoré súvisia so zmenou verejnej akciovej spoločnosti na súkromnú akciovú spoločnosť alebo ktoré súvisia s tým, že spoločnosť prestane obchodovať svoje akcie na regulovanom trhu.
(5)	Verejná výzva na upisovanie akcií je verejná ponuka cenných papierov podľa osobitného predpisu.
§ 155 zákona č. 513/1991 Zb.
Obchodný zákonník
(1)	Akcia predstavuje práva akcionára ako spoločníka podieľať sa podľa zákona a stanov spoločnosti na jej riadení, zisku a na likvidačnom zostatku po zrušení spoločnosti s likvidáciou, ktoré sú spojené s akciou ako s cenným papierom, ak zákon neustanovuje inak ...